जानकारी के अनुसार मंगलवार शाम करीब सवा पांच बजे नूरकोट गांव निवासी मोहम्मद शरीफ की पत्नी पशुओं को चरा रही थी कि एक भैंस आगे की तरफ माइन फिल्ड में चली गई। उसे मोड़ने के लिए महिला माइन फिल्ड के पास पहुंची। इस दौरान जैसे ही उसने पत्थर उठा कर भैंस को मोड़ने के लिए मारना चाहा तो वह पत्थर माइन पर पड़ गया, जिससे जोरदार विस्फोट होने से भैंस गंभीर रूप से घायल हो गई। वहीं माइन के कुछ टुकड़े महिला के बाएं घुटने और पेट में लगे, जिससे वह घायल हो गई। उधर, विस्फोट की आवाज सुन क्षेत्र में तैनात सेना की 2 नागा रेजिमेंट के जवान पहुंचे। आसपास मौजूद पशु चराने वाले अन्य लोग भी पहुंचे। महिला को प्राथमिक उपचार देने के बाद ग्रामीणों की सहायता से पैदल करीब सात किलोमीटर दिगवार मलदेयालां स्थित सेना के मुख्यालय लाया गया। यहां से महिला को रात आठ बजे राजा सुखदेव सिंह जिला अस्पताल पहुंचाया गया। यहां चिकित्सकों ने महिला को खतरे से बाहर बताया है।